'Dronk' neefs pluk mes uit oor DVD | Maroela Media
'Dronk' neefs pluk mes uit oor DVD
Twee 28-jarige nefies van Deneysville in die Vrystaat is in hegtenis geneem nadat hulle glo 'n vriend met 'n mes aangeval het oor 'n DVD.
Volgens sers. Sinah Mpakane, polisiewoordvoerder, is die vriend, Fusi Donald (35), Vrydag na die nefies se huis om sy DVD te gaan haal.
"Toe hy daar opdaag was hulle besig om kwaai te drink," het Mpakane gesê. "Die verdagtes het geweier om die DVD aan Donald te oorhandig. Donald het probeer om sy DVD te vat, waarna hy met 'n bottel oor die kop geslaan is."
Donald het probeer weghardloop, maar is deur die nefies ingehaal. Hy het op die grond geval waarna een van die verdagtes hom met 'n mes gesteek en gewond het. Donald is na 'n hospitaal geneem vir behandeling.
Die nefies is Maandag op aanklag van poging tot moord in hegtenis geneem. Hulle sal Donderdag in die Deneysville-landdroshof verskyn.